Prins Joachim, der er protektor for Aalborg Zoo, og prinsesse Marie får en reversnål og en broche af guld og træ i bryllupsgave fra Aalborg Zoo.

Det skulle være noget til dem begge, og noget, som havde en historie at fortælle, og derfor faldt valget på henholdsvis en broche og en reversnål udført i guld og træ, der stammer fra Payamino-stammens område i Ecuador. Aalborg Zoo har nemlig igennem seks år haft et projekt med Payamino-stammen for at beskytte deres store regnskovsområde og deres planter og dyr. Brochen og reversnålen er formet som et blad med to små aftryk af en jaguars poter. Pladen er træ fra en pambilpalme, mens guldet er rent flodguld, som indianerne har vasket uden brug af kviksølv og cyanid. På Maries broche, der ses på billedet ovenfor, er der også indsat en safir i det ene hjørne. Det er designeren Ann Juul fra Barmer mellem Nibe og Løgstør, der står bag smykkerne.